ຕອນເຊົ້າວັນທີ 18 ພຶດສະພາ, ກອງປະຊຸມເຈົ້າໜ້າທີ່ອາວຸໂສດ້ານປ້ອງກັນປະເທດອາຊຽນ ເປີດກວ້າງ(ADSOM+) ໄດ້ໄຂຂຶ້ນຢູ່ນະຄອນຫຼວງພະນົມເປັນຂອງກຳປູເຈຍ ໂດຍມີການເຂົ້າຮ່ວມຂອງຫົວໜ້າຄະນະ ADSOM ຈາກບັນດາປະເທດອາຊຽນ ແລະ ບັນດາປະເທດຄູ່ຮ່ວມມື (ຣັດເຊຍ, ຈີນ, ອາເມລິກາ, ຍີ່ປຸ່ນ, ສ.ເກົາຫຼີ, ອົດສະຕາລີ, ນິວຊີແລນ, ອິນເດຍ), ທ່ານຮອງເລຂາທິການອາຊຽນ ຮັບຜິດຊອບດ້ານການເມືອງ ແລະ ຄວາມໝັ້ນຄົງອາຊຽນ Robert Matheus Michael Tene.
ທ່ານພົນໂທ ຮວ່າງຊວນຈ້ຽນ, ກໍາມະການສູນກາງພັກ, ຮອງລັດຖະມົນຕີກະຊວງປ້ອງກັນປະເທດ ນໍາໜ້າຄະນະຜູ້ແທນຂັ້ນສູງກະຊວງປ້ອງກັນປະເທດຫວຽດນາມ ເຂົ້າຮ່ວມກອງປະຊຸມ ແລະ ກ່າວຄໍາປາໄສທີ່ສຳຄັນ.
ຕາມສຳນັກຂ່າວສານຫວຽດນາມປະຈຳກຳປູເຈຍແລ້ວ, ທີ່ກອງປະຊຸມ, ທ່ານພົນໂທ ຮວ່າງຊວນຈ້ຽນ ເນັ້ນໜັກວ່າ: ຄວາມປອດໄພທາງທະເລ ແລະ ການບິນຢູ່ທະເລຕາເວັນອອກແມ່ນບັນຫາສຳຄັນທີ່ສຸດຂອງບັນດາປະເທດໃນພາກພື້ນ ແລະ ປະຊາຄົມອາຊຽນ. ສະນັ້ນ, ການປະຕິບັດຕາມຖະແຫຼງການກ່ຽວກັບການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ແລະ ຊຸກຍູ້ການລົງນາມໂດຍໄວໃນກົດແຫ່ງການປະພຶດຢູ່ທະເລຕາເວັນອອກ (COC) ທີ່ແທດຈິງ ແລະມີປະສິດທິຜົນ ແມ່ນບັນຫາຈຳເປັນໃນປັດຈຸບັນ.
ຫົວໜ້າຄະນະຜູ້ແທນຫວຽດນາມ ຢືນຢັນວ່າ: ຫວຽດນາມ ຍາມໃດກໍ່ມານະພະຍາຍາມແກ້ໄຂທຸກຄວາມບໍ່ລົງລອຍກັນຢູ່ທະເລດ້ວຍສັນຕິວິທີ, ບົນພື້ນຖານກົດໝາຍສາກົນ, ໃນນັ້ນມີສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS).
ທີ່ກອງປະຊຸມ, ບັນດາຜູ້ແທນໄດ້ປຶກສາຫາລືກ່ຽວກັບສະພາບການປ້ອງກັນຊາດ - ປ້ອງກັນຄວາມໝັ້ນຄົງໂລກ ແລະ ພາກພື້ນ; ປຶກສາຫາລືກ່ຽວກັບຖະແຫຼງການຮ່ວມ ADMM+ ແລະ ການກະກຽມໃຫ້ແກ່ກອງປະຊຸມ ADMM+ ທີ່ຈະຈັດຂຶ້ນໃນເດືອນພະຈິກ 2022.
ກ່າວຄຳເຫັນທີ່ກອງປະຊຸມ, ທ່ານພົນໂທ ຮ່ວາງຊວນຈ້ຽນ ໃຫ້ຮູ້ວ່າ: ນອກຈາກບັນດາສິ່ງທ້າທາຍດ້ານຄວາມປອດໄພທີ່ບໍ່ເປັນແບບໃໝ່ທີ່ພວມເກີດຂຶ້ນຢ່າງຮ້າຍແຮງນັ້ນ, ບັນຫາຄວາມໝັ້ນຄົງແບບເກົ່າ ໄດ້ ແລະ ພວມ ມີການຜັນແປໃໝ່ທີ່ສັບສົນ.
ທ່ານພົນໂທ ຮ່ວາງຊວນຈ້ຽນ ເນັ້ນໜັກວ່າ: ຫວຽດນາມ ຍາມໃດກໍ່ຖືເປັນສໍາຄັນນະໂຍບາຍການຕ່າງປະເທດເອກະລາດ, ເປັນເຈົ້າຕົນເອງ, ສັນຕິພາບ, ມິດຕະພາບ, ການຮ່ວມມື ແລະ ພັດທະນາ, ຫັນເປັນຫຼາຍຝ່າຍ ແລະ ຫຼາຍແບບໃນການພົວພັນ; ພ້ອມກັນນັ້ນ, ທ່ານກໍ່ປາດຖະໜາຢາກໃຫ້ປະເທດຕ່າງໆແກ້ໄຂບັນດາຄວາມຂັດແຍ່ງ ແລະ ຄວາມບໍ່ລົງລອຍກັນໂດຍສັນຕິວິທີ, ບົນພື້ນຖານເຄົາລົບກົດໝາຍສາກົນ ແລະ ກົດບັດສະຫະປະຊາຊາດ ກໍ່ຄືບັນດາຫຼັກການພື້ນຖານຂອງອາຊຽນ.
ທ່ານພົນໂທ ຮ່ວາງຊວນຈ້ຽນ ຢືນຢັນວ່າ: “ຫວຽດນາມ ເຊື່ອໝັ້ນ ແລະ ຫວັງວ່າ ບັນດາກອງປະຊຸມໃນຂອບອາຊຽນ, ໃນນັ້ນມີ ADSOM ແລະ ADSOM+ ຈະບັນລຸໄດ້ຄວາມເຫັນດີເຫັນພ້ອມຢ່າງສູງກ່ຽວກັບເນື້ອໃນ ແລະ ເຫັນດີເປັນເອກະພາບລົງນາມໃນຖະແຫຼງການຮ່ວມ ADMM ແລະ ADMM+, ປະກອບສ່ວນເພີ່ມທະວີພາບພົດ, ທີ່ຕັ້ງຂອງອາຊຽນ ແລະ ເຮັດໃຫ້ອາຊຽນນັບມື້ນັບພັດທະນາ”.
ບຸນຄົງ